b'\n_START_ARTICLE_\nMeglitinidi\n_START_PARAGRAPH_\nMeglitinidi ali glinidi so novej\xc5\xa1a skupina zdravil za zdravljenje sladkorne bolezni tipa 2. Sodijo med sekretagogne antidiabetike, torej u\xc4\x8dinkovine, ki spodbujajo izlo\xc4\x8danje inzulina iz trebu\xc5\xa1ne slinavke.\n_START_SECTION_\nMehanizem delovanja\n_START_PARAGRAPH_\nMeglitinidi se ve\xc5\xbeejo na sulfonilse\xc4\x8dninske receptorje na celicah \xce\xb2 v Langerhansovih oto\xc4\x8dkih, vendar vezavno mesto na receptorju ni isto kot za sulfonilse\xc4\x8dnine. Po vezavi na receptorje meglitinidi povzro\xc4\x8dijo zavrtje od ATP odvisnih kalijevih kanal\xc4\x8dkov, kar prepre\xc4\x8di izplavljanje kalcija in posledi\xc4\x8dno se spodbudi izlo\xc4\x8danje inzulina iz celic beta. U\xc4\x8dinek je hiter in kratkotrajen. Treba jih je uporabljati pred glavnimi obroki. Sulfonilse\xc4\x8dnine, ki delujejo na soroden na\xc4\x8din, imajo podalj\xc5\xa1an u\xc4\x8dinek in spodbujajo izlo\xc4\x8danje inzulina tudi tedaj, ko se bolnik ne hrani, ter zato povzro\xc4\x8dajo hipoglikemijo. Iz tega razloga so meglitinidi varnej\xc5\xa1e u\xc4\x8dinkovine.\n_START_SECTION_\nPredstavniki\n_START_PARAGRAPH_\nPrva u\xc4\x8dinkovina iz skupine meglitinidov, ki je pri\xc5\xa1la na tr\xc5\xbei\xc5\xa1\xc4\x8de, je bil repaglinid, sledil mu je nateglinid.'